江漲
作者：蘇轍
朝代：宋

paragraphs: 山中三日雨，江水一丈高。
崩騰沒洲渚，淫溢浸蓬蒿。
凌晨我有適，出門舟自操。
中廛已易肆，下道先容舠。
鷄犬萃墳冢，牛羊逾圈牢。
厨薪散流枿，囷米爲浮糟。
卧席不遑卷，剝繭仍未繅。
老弱但坐視，閭里將安逃。
徙居共擾擾，來勢方滔滔。
嗟余偶同病，哀爾爲生勞。
晴日慰人願，寒風送驚濤。
藩籬出舊趾，蠃蚌遺平皋。
流竄非擇地，艱難理宜遭。
胡爲苦戚戚，一夕生二毛。